CELEX: 
Language: bg
Date: 2021-05-06 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за удължаване на преходния период, предвиден в член 89, параграф 1, първа алинея от Регламент (ЕС) № 648/2012 на Европейския парламент и на Съвета

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В Регламент (ЕС) № 648/2012 относно извънборсовите деривати, централните контрагенти и регистрите на трансакции (Регламент за европейската пазарна инфраструктура) се предвижда временно освобождаване на пенсионните планове, които отговарят на определени критерии, от задължението за клиринг. Този преходен период е предвиден в член 89, параграф 1 от Регламента за европейската пазарна инфраструктура; с него на централните контрагенти (ЦК), пенсионните планове и клиринговите членове се дава допълнително време да разработят ефективни технически решения, които да позволят на пенсионните планове да изпълняват исканията на ЦК за парични вариационни маржини. 
            
            
               През годините това временно освобождаване бе удължавано, тъй като не бе намерено ефективно техническо решение. При неотдавнашното преразглеждане (т.нар. „преразглеждане по REFIT“) на Регламента за европейската пазарна инфраструктура (с Регламент (ЕС) 2019/834) освобождаването бе удължено до 18 юни 2021 г. По силата на член 85, параграф 2 то може да бъде допълнително удължено най-много с две години чрез два делегирани акта на Комисията, като крайната цел на регламента остава централен клиринг за пенсионните планове.
            
            
               С настоящия проект на делегиран акт Комисията предлага съществуващото освобождаване да се удължи с още една година.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               С преразгледания по REFIT Регламент за европейската пазарна инфраструктура се въвежда обстойна рамка за оценка на постигнатия напредък в намирането на икономически целесъобразни решения. По силата на член 85, параграф 2 Комисията трябва да изготвя годишни доклади, с които се оценява дали са били разработени ефективни технически решения за прехвърлянето от пенсионните планове на парични и непарични обезпечения като вариационни маржини, както и необходимостта от мерки за улесняване на тези ефективни технически решения. С оглед на оценката на Комисията ЕОЦКП, в сътрудничество с ЕОЗППО, ЕБО и ЕССР, трябва да ѝ представя годишни доклади по този въпрос. От Комисията също така се изисква да създаде експертна група, съставена от представители на ЦК, клиринговите членове, пенсионните планове и други съответни заинтересовани страни, за да следи полаганите от тях усилия и да оценява постигнатия напредък в разработването на ефективни технически решения, които улесняват клиринга на договорите за извънборсови деривати от страна на пенсионните планове. 
            
            
               Комисията получи докладите на ЕОЦКП през април и декември 2020 г. От 2 април до 15 юни 2020 г. ЕОЦКП проведе и обществена консултация, за да събере широк спектър от гледни точки и данни — които бяха включени в доклада му от декември. 
            
            
               През октомври 2019 г. и през април и ноември 2020 г. Комисията организира срещи на експертната група, а през септември 2020 г. публикува първия си доклад до съзаконодателите (COM(2020) 574 final от 23.9.2020 г.). В доклада си Комисията заключи, че през годините съответните заинтересовани страни са постигнали напредък по намирането на решения. Някои ЦК например са разработили или са в процес на разработване на видове „улеснен достъп“ до пазарите на подлежащи на клиринг репо сделки, където пенсионните планове биха могли да заменят обезпечения с парични средства
                  1
               , а от своя страна някои пенсионни планове вече самостоятелно извършват, като клиенти на клирингови членове, клиринг на част от своите деривати. В доклада също така се подчертава, че оставащият проблем за пенсионните планове е необходимостта при неблагоприятни пазарни условия да предоставят по искане на ЦК паричен вариационен маржин, който може да бъде значителен, а същевременно възможността им да използват пазара на репо сделки да бъде ограничена. 
            
            
               Проведената от ЕОЦКП обществена консултация до голяма степен потвърди посочените по-горе констатации. При нея бяха направени и редица предложения в опит да се намери решение на оставащите въпроси: от една страна, необходимостта от оперативно доусъвършенстване на въведените от някои ЦК модели за достъп, а от друга — обмислянето на целенасочени нормативни промени за улесняване на централизирания клиринг за пенсионните планове. С оглед на това в доклада си от декември ЕОЦКП, в сътрудничество с ЕОЗППО, ЕБО и ЕССР, предложи временното освобождаване да бъде удължено с още една година — до юни 2022 г., за да се осигури достатъчно време за допълнителни подобрения. 
            
            
               Службите на Комисията се допитаха до експертната група на Европейския комитет по ценни книжа по предложението за делегиран акт за удължаване с една година на освобождаването на пенсионните планове от централизиран клиринг. При консултациите бе постигнат широк консенсус по предложението. Някои държави членки подчертаха необходимостта от съвместна работа със сектора и с ЕНО, за да се избегнат по-нататъшни удължавания.
            
            
               Проектът на делегиран акт беше публикуван за срок от четири седмици  на портала „По-добро регулиране“ с цел получаване на отзиви от обществеността. Бяха получени четири отговора, като всички те подкрепиха удължаването на срока на освобождаването с една година и предоставиха по-общи коментари по въпроса за централизирания клиринг на пенсионните планове. В резултат на тази консултация не бяха направени промени в делегирания регламент.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правото на Комисията да приема делегирани актове е предвидено в член 85, параграф 2 от Регламент (ЕС) № 648/2012 относно извънборсовите деривати, централните контрагенти и регистрите на трансакции (Регламент за европейската пазарна инфраструктура).
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 6.5.2021 година
            
            
               за удължаване на преходния период, предвиден в член 89, параграф 1, първа алинея от Регламент (ЕС) № 648/2012 на Европейския парламент и на Съвета
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции
                  2
               , и по-специално член 85, параграф 2, трета алинея от него,
            
            
               като има предвид, че:
            
            
               (1)В член 89, параграф 1 от Регламент (ЕС) № 648/2012 се предвижда, че за преходен период до 18 юни 2021 г. задължението за клиринг, предвидено в член 4 от същия регламент, не се прилага за договорите за извънборсови деривати, за които обективно може да се измери, че водят до намаляване на инвестиционните рискове, пряко свързани с финансовата състоятелност на пенсионните планове, както и за образуванията, създадени с цел предоставяне на обезщетение на членове на пенсионни планове в случай на неизпълнение на пенсионните планове. Този преходен период бе въведен, за да се избегне неблагоприятното въздействие, което централизираният клиринг на договорите за деривати оказва върху бъдещите пенсионни плащания, а и за да се осигури време за разработването на ефективни технически решения за прехвърлянето от пенсионните схеми на парични и непарични обезпечения като вариационни маржини.
            
            
               (2)Член 85, параграф 2, трета алинея от Регламент (ЕС) № 648/2012 оправомощава Комисията да удължи този преходен период два пъти, всеки път с една година, ако достигне до заключението, че не е било разработено ефективно техническо решение и че се запазва отрицателното въздействие, което централизираният клиринг на договорите за деривати оказва върху бъдещите пенсионни плащания. С член 85, параграф 2, първа алинея от посочения регламент от Комисията се изисква да изготвя, до окончателното удължаване на преходния период, годишни доклади, в които се оценява дали са били разработени ефективни технически решения, както и необходимостта от мерки за улесняване на тези ефективни технически решения.
            
            
               (3)Комисията прие първия си доклад
                  3
                на 23 септември 2020 г. В доклада се подчертава, че през годините пазарните участници са положили усилия за разработването на такива ефективни технически решения и че някои пенсионни планове са започнали самостоятелно да извършват клиринг на част от своите деривати. В доклада се заключава, че основното оставащо предизвикателство за пенсионните планове е необходимостта при неблагоприятни пазарни условия да предоставят при поискване от ЦК паричен вариационен маржин, който може да бъде значителен.
            
            
               (4)С член 85, параграф 2, втора алинея от Регламент (ЕС) № 648/2012 от Европейския орган за ценни книжа и пазари (ЕОЦКП) се изисква в сътрудничество с Европейския орган за застраховане и професионално пенсионно осигуряване, Европейския банков орган и Европейския съвет за системен риск да представя на Комисията годишни доклади за оценка, наред с другото, на това дали ЦК, клиринговите членове и пенсионните планове са направили необходимото и са разработили ефективни технически решения, улесняващи участието на тези пенсионни планове в централизиран клиринг посредством внасяне на парични и непарични обезпечения като променливи маржини, включително на последствията от тези решения върху пазарната ликвидност и процикличността, както и на техните потенциални правни или други последствия. В доклада си от 17 декември 2020 г. ЕОЦКП заключи, че през годините съответните заинтересовани страни са проучили някои решения за посрещане на предизвикателствата, пред които са изправени пенсионните планове, и които заедно биха могли да подкрепят пенсионните планове както при обичайни, така и при извънредни обстоятелства. ЕОЦКП обаче заключи също така, че тези решения трябва да бъдат доразвити или евентуално да бъдат в някои случаи съпътствани от нормативни промени. Поради това становището на ЕОЦКП бе, че е необходимо преходният период да бъде удължен с една година.
            
            
               (5)Като взе предвид доклада на ЕОЦКП Комисията сметна, че действително е необходимо преходният период да бъде удължен с една година, за да се даде възможност за доразработване и доуточняване на предвидените решения.
            
            
               (6)Поради това тригодишният преходен период, предвиден в член 89, параграф 1 от Регламент (ЕС) № 648/2012, следва да бъде удължен.
            
            
               (7)Настоящият регламент следва да влезе в сила по спешност, така че съществуващият преходен период да бъде удължен преди изтичането му или възможно най-скоро след изтичането му. По-късното влизане в сила на регламента би могло да доведе до правна несигурност за пенсионните планове поради липсата на яснота за това дали трябва да започнат подготовка за посрещане на предстоящи задължения за клиринг,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Преходният период, предвиден в член 89, параграф 1, първа алинея от Регламент (ЕС) № 648/2012, се удължава до 18 юни 2022 г.
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 6.5.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Репо сделка е споразумение за продажба на ценни книжа на определена цена, съчетано със споразумение за обратно изкупуване на тези ценни книжа на договорена цена на по-късна дата. На пазара на репо сделки участват дружества, които предоставят обезпечение срещу парични средства, и такива, които предоставят парични средства в замяна на обезпечение.
               
               
                  
                     (2)
                  
                        ОВ L 201, 27.7.2012 г., стр. 1.
               
               
                  
                     (3)
                  
                        Доклад на Комисията до Европейския парламент и Съвета по силата на член 85, параграф 2 от Регламент (ЕС) № 648/2012 на Европейския парламент и на Съвета от 4 юли 2012 година относно извънборсовите деривати, централните контрагенти и регистрите на трансакции, изменен с Регламент (ЕС) № 2019/834, в който се оценява дали са били разработени ефективни технически решения за прехвърлянето от пенсионните планове на парични и непарични обезпечения като вариационни маржини, както и необходимостта от мерки за улесняване на тези ефективни технически решения (COM(2020) 574 final от 23 септември 2020 г.).